Kleuter na twee dae by ma se lyk gevind | Maroela Media
Natasja Nel. Foto: Facebook
Ao. Johan van Dyk, woordvoerder van die polisie, het gesê Natasja Nel (27) se liggaam is Donderdag op haar bed in haar huis in Montana gevind. Haar vierjarige dogtertjie was saam met haar.
"Mense wat haar ken, het onraad vermoed toe hulle haar nie in die hande kon kry nie en geen beweging in en rondom haar huis gesien het nie. Hulle het die polisie ontbied en beamptes is na die huis om ondersoek in te stel," het Van Dyk gesê. "Met ons aankoms by die huis het ons [Nel] se liggaam op haar bed aangetref. Haar dogtertjie het vir die beamptes gesê, 'Mamma slaap. Sy wil nie wakker word nie'."
Van Dyk het gesê 'n nadoodse ondersoek is reeds gedoen, maar dit sal 'n paar maande neem voordat die verslag bekendgestel word. Hy kon dus nie dadelik die oorsaak van Nel se dood bevestig nie. "Geen vuilspel word vermoed nie, maar ons kan nie nou oor die oorsaak van haar dood bespiegel nie. Die nadoodse ondersoek sal dit moet bevestig," het hy gesê. Hy het gesê die polisie doen 'n geregtelike doodsondersoek.
Intussen is talle boodskappe van medelye op Nel se Facebook-profiel geplaas. Volgens inligting op haar profiel het sy vermoedelik weens 'n epilepsie-aanval gesterf.
Maroela Media het Louise Joubert, Nel se suster, gekontak, maar sy het gesê die familie wil nie nou kommentaar lewer nie.